b'\n_START_ARTICLE_\nCarl Ludvig Gerlach\n_START_PARAGRAPH_\nCarl Ludvig Gerlach (26. april 1832 i K\xc3\xb8benhavn \xe2\x80\x93 13. september 1893 smst) var komponist, operasanger og senere repetit\xc3\xb8r samt korsyngemester ved Det Kongelige Teater. Hans far var Heinrich Christian Gerlach, der indvandrede fra Tyskland ca. 1800 som musiker (Musikdirekt\xc3\xb8r ved Garden) og senere organist ved Trinitatis Kirke i K\xc3\xb8benhavn._NEWLINE_Carl Ludvig Gerlach blev allerede som barn undervist af kapelmusiker J. T. Lanzky og Rudolph Bay samt senere af Henrik Rung. Gerlach debuterede som barytonsanger i 1855, men fik ikke nogen stor karriere. Allerede 1860 tiltr\xc3\xa5dte han stillingen som operarepetit\xc3\xb8r og afl\xc3\xb8ste i 1863 Ivar Bredal som korsyngemester, en post han holdt frem til 1888. Samtidig virkede han sammen med sin kone, operasangerinden Vilhelmine Leocadie Theresia Gerlach, som sangp\xc3\xa6dagog og l\xc3\xa6rer for teatrets skuespillere. Til brug for dette arbejde udgav han nogle meget brugte h\xc3\xa6fter med sang\xc3\xb8velser. Han var flere gange p\xc3\xa5 studierejser og fik ogs\xc3\xa5 i 1873 Det anckerske Legat._NEWLINE_Som komponist skrev han klaverstykker, nogle korv\xc3\xa6rker, en operette og musik til et skuespil.'